ΚΑΝΟΝΙΣΜΟΣ (ΕΚ) αριθ. 3192/94 ΤΟΥ ΣΥΜΒΟΥΛΙΟΥ της 19ης Δεκεμβρίου 1994 για τροποποίηση του καθεστώτος που εφαρμόζεται κατά την εισαγωγή στην Κοινότητα ορισμένων γεωργικών προϊόντων καταγωγής Κύπρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας (καλούμενης στο εξής "Κύπρος") (1), όπως συμπληρώθηκε από το πρωτόκολλο για τον καθορισμό των όρων και διαδικασιών εφαρμογής του δευτέρου σταδίου της συμφωνίας σύνδεσης μεταξύ της Ευρωπαϊκής Κοινότητας και της Κυπριακής Δημοκρατίας και για την προσαρμογή ορισμένων διατάξεων της συμφωνίας (2), προβλέπει το άνοιγμα και την ετήσια αύξηση κοινοτικών δασμολογικών ποσοστώσεων όσον αφορά ορισμένα γεωργικά προϊόντα-

ότι θα πρέπει να βελτιωθούν ορισμένα από τα προνόμια που έχουν χορηγηθεί στην Κύπρο- ότι, πράγματι, οι εισαγωγές από την Κύπρο καλύπτουν μόνο μερικώς τη δασμολογική ποσόστωση που προβλέπεται για τα νωπά επιτραπέζια σταφύλια, λόγω της μη ωρίμανσης του προϊόντος κατά τις ημερομηνίες που καθορίζονται στο πρωτόκολλο- ότι ο κανονισμός (ΕΚ) αριθ. 298/94 του Συμβουλίου της 7ης Φεβρουαρίου 1994 για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα γεωργικά προϊόντα καταγωγής Κύπρου (1994) (3), προβλέπει, στο άρθρο 1, ότι τα εν λόγω προϊόντα είναι δυνατόν να εισάγονται στην Κοινότητα απηλλαγμένα δασμών κατά την περίοδο από 8 Ιουνίου έως 4 Αυγούστου- ότι θα πρέπει να προσαρμοσθεί το χρονοδιάγραμμα για να επιτραπεί στην Κύπρο να επωφεληθεί πλήρως του εν λόγω προνομίου-

ότι η ετήσια βελτίωση που προβλέπεται από το πρωτόκολλο δασμολογικών ποσοστώσεων για τους συμπυκνωμένους χυμούς και μούστους σταφυλιών έχει αποδειχθεί ανεπαρκής για την κάλυψη της πραγματικής εισαγωγής στην Κοινότητα των εν λόγω προϊόντων, εδώ και μερικά έτη- ότι ο κανονισμός (ΕΚ) αριθ. 298/94 προβλέπει, στο άρθρο 1, ότι τα εν λόγω προϊόντα μπορούν να εισάγονται στην Κοινότητα απηλλαγμένα δασμών μέσα στα όρια δασμολογικής ποσόστωσης 4 050 τόνων- ότι θα πρέπει, κατά συνέπεια, να αυξηθεί η εν λόγω ποσόστωση κατά 450 τόνους-

ότι οι εισαγωγές συσκευασμένων σταφυλιών καταγωγής Κύπρου, δεν απολαύουν προτιμησιακής μεταχείρισης δυνάμει του πρωτοκόλλου που έχει συναφθεί με την εν λόγω χώρα- ότι οι εισαγωγές σταφυλιών καταγωγής Κύπρου αντιπροσωπεύουν άνω του 70 % των ολικών εισαγωγών της Κοινότητας για το εν λόγω προϊόν- ότι θα πρέπει, για τη διατήρηση αυτών των παραδοσιακών ρευμάτων συναλλαγών και για να μειωθεί το έλλειμμα της Κύπρου στις εμπορικές της συναλλαγές με την Κοινότητα, να ανοιχτεί κοινοτική δασμολογική ποσόστωση με μηδενικό δασμό για τα σταφύλια καταγωγής της εν λόγω χώρας- ότι, για τη διαχείριση της εν λόγω ποσόστωσης, θα πρέπει να εφαρμόζονται οι διατάξεις που προβλέπονται από την κοινοτική ρύθμιση όσον αφορά τις άλλες δασμολογικές ποσοστώσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η δασμολογική ποσόστωση για τα νωπά επιτραπέζια σταφύλια που εμπίπτουν στους κωδικούς ΣΟ 0806 10 15 και ΣΟ 0806 10 19 του κοινού δασμολογίου που προβλέπεται στο άρθρο 18 παράγραφος 2 του πρωτοκόλλου για τον καθορισμό των όρων και διαδικασιών εφαρμογής του δευτέρου σταδίου της συμφωνίας σύνδεσης μεταξύ της Ευρωπαϊκής Κοινότητας και της Κυπριακής Δημοκρατίας, εφαρμόζεται από τις 8 Ιουνίου έως τις 9 Αυγούστου.

Άρθρο 2

Η δασμολογική ποσόστωση για τους χυμούς και μούστους σταφυλιών που εμπίπτουν στους κωδικούς ΣΟ 2009 60 51, ΣΟ 2009 60 71, ΣΟ 2009 60 90 και ex 2204 30 91 του κοινού δασμολογίου, που προβλέπεται στο άρθρο 19 παράγραφος 5 του πρωτοκόλλου για τον καθορισμό των όρων και διαδικασιών εφαρμογής του δευτέρου σταδίου της συμφωνίας σύνδεσης μεταξύ της Ευρωπαϊκής Κοινότητας και της Κυπριακής Δημοκρατίας, αυξάνεται κατά 450 τόννους.

Άρθρο 3

1. Ανοίγεται ετήσια δασμολογική ποσόστωση συνολικού όγκου 2 500 τόνων, για τα σταφύλια που εμπίπτουν στους κωδικούς ΣΟ 2008 99 43 και 2008 99 53 καταγωγής Κύπρου.

2. Για το έτος 1994, η ετήσια ποσότητα που αναφέρεται στην παράγραφο 1, προσαρμόζεται κατ' αναλογία.

3. Εφαρμόζονται οι διατάξεις των άρθρων 2, 3 και 4 του κανονισμού (ΕΚ) αριθ. 298/94.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 1994.

Για το Συμβούλιο

Ο Πρόεδρος

K. KINKEL

(1) ΕΕ αριθ. L 133 της 21. 5. 1973, σ. 2.

(2) ΕΕ αριθ. L 393 της 31. 12. 1987, σ. 2.

(3) ΕΕ αριθ. L 40 της 11. 2. 1994, σ. 10.